google/wiki40b huggingface dataset:
Spojená červená armáda

Spojená červená armáda (jap. Rengō Sekigun, skr. URA z ang. United Red Army) bola japonská ultraľavicová polovojenská skupina založená 15. júla 1971.
Skupina sa vyvinula z pôvodnej japonskej extrémistickej organizácie, nazývanej Frakcia červenej armády. Tá vzišla zo študentského protestného hnutia 60. rokov a potom, ako bolo mnoho jej členov zatknutých a časť odišla v r. 1971 pod vedením Fusako Šigenobuovej do zahraničia, kde založili Japonskú červenú armádu, sa zvyšný členovia pod vedením Tsunea Moriho spojili s inou skupinou, Revolučnou ľavicovou frakciou (Keihin). Tá sa oddelila od Japonskej komunistickej strany a bola vedená Hiroko Nagataovou. Spočiatku obe skupiny úzko spolupracovali až sa 15. júla 1971 definitívne spojili a premenovali na Spojenú červenú armádu.
Zatiaľ čo pôvodná Frakcia červenej armády uskutočnila viacero väčších akcii (napr. únos letu 351 do Severnej Kórei z 31. marca 1970), členovia novovznikutej Spojenej červenej armády sa zamerali hlavne na ideologické utvrdzovanie a tvrdú sebadisciplínu, čo však viedlo k skorému pádu skupiny. Už v auguste 1971 boli dvaja "odpadlícky" členovia URA popravení. V januári 1972 členovia URA odišli do hôr v prefektúre Gunma, kde si založili polovojenský výcvikový tábor. Počas výcviku bolo do polovice februára 1972 v rámci vnútorných ideologických čistiek zabitých celkovo 12 členov skupiny a 1 náhodný svedok. Po objavení ich tiel a výcvikového tábora spustila polícia po zvyšných členoch rozsiahlu pátraciu akciu. Pri úteku 5 členov URA 19. februára 1972 prepadlo chatu blízko mesta Karuizawa v prefektúre Nagano a zobralo 1 ženu ako rukojemníčku. Chatu okupovali 9 dní, po ktoých ich polícia zadržala, medzitým však počas prestreliek s policajtami zabili 3 ľudí. Krátko po tomto incidente polícia pozatýkala aj zvyšných členov skupiny.
URA mala od svojho založenia celkovo 29 členov, z toho 14 bolo zabitých vlastnými súdruhmi. Lídri URA boli za to odsúdení na trest smrti. Tsuneo Mori spáchal vo väzení samovraždu, Hiroko Nagataová čaká dodnes na vykonanie rozsudku.
Meno (matematická logika)

Meno je jedinečný názov - výraz, ktorý označuje (znamená) len jediný predmet: živú bytosť, vec, udalosť, číslo a pod.
Sierville

Poloha

Obec má rozlohu 15,91 km². Najvyšší bod je položený 181 m n. m. a najnižší bod 120 m n. m.

Obyvateľstvo

Počet obyvateľov obce je 972 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Denis-de-Méré

Poloha

Obec má rozlohu 11,37 km². Najvyšší bod je položený 208 m n. m. a najnižší bod 57 m n. m.

Obyvateľstvo

Počet obyvateľov obce je 832 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Starovek

Starovek je tradičné označenie obdobia svetových dejín, ktoré sa začína vznikom písomných systémov resp. prvých štátov (oboje okolo 3000 pred Kr. v Mezopotámii a v Egypte) a končí sa rokom 476 (zánik Západorímskej ríše).

Geografické vymedzenie

Pojem však nie je ohraničený len chronologicky (časovo), ale aj geograficky (priestorovo), pretože štáty nevznikali ani zďaleka všade v rovnakom čase. Geograficky sa teda pojem vzťahuje na Stredomorie a susediace územia, Čínu, Indiu a Blízky východ. Niektorí historici obmedzujú pojem starovek len na hore uvedené územia okrem Číny a Indie. Kultúra Mayov v dnešnom Mexiku, ani iné americké kultúry sa obvykle nepovažujú za súčasť staroveku, hoci by tam časovo zapadli.

Začiatok staroveku (koniec praveku)

Treba si uvedomiť, že starovek v užšom zmysle slova sa začal na rôznych miestach v rôznych obdobiach. Kým v Egypte, Mezopotámii a inde vznikali prvé štáty, Európa bola ešte v hlbokom praveku. Staroveký Rím napríklad vznikol až v roku 753 pred Kr., zatiaľ čo Egypt okolo roku 3000 pred Kr..
Za kultúrny medzník medzi pravekom a starovekom sa pokladá objavenie písma a organizovaných štátnych celkov (Egypt, Mezopotámia).

Antika

Najmä v západnej Európe sa často používa aj pojem antika (z lat. antiquus = starý). Výraz antika je novoveký, razili ho vo francúzskom prostredí. Tento pojem pôvodne znamenal grécko-rímske umenie, od začiatku 20. storočia však aj (len) grécko-rímsky starovek ako historickú epochu, ktorá sa začína prisťahovaleckými vlnami v Grécku v 2. tisícročí pred Kr. a končí s koncom rímskeho cisárstva, presnejšie niektorým z už uvedených rokov až po rok 476. Je to teda časový úsek staroveku, v ktorom vznikli a rozvinuli sa vo výtvarných umeniach i krásnej literatúre, vo vede i filozofii, v politickej teórii i praxi, zásluhou gréckych a rímskych tvorcov kultúrne hodnoty, ktoré sa stali základom európskej – a jej prostredníctvom do značnej miery aj svetovej – vzdelanosti.
Priestorovo sa pojem obmedzuje na územia pod vplyvom gréckej kultúry v Stredomorí, neskôr aj na celú Rímsku ríšu.
Existuje aj pojem neskorá antika (prevzatý z dejín umenia), ktorý sa začína spolu s rímskym dominátom, čiže roku 284, a končí smrťou cisára Justiniána I. roku 565 alebo občas všeobecne vpádom Arabov v 7. storočí.

Antika vo filozofii

F. Novotný definoval antiku ako stále prítomnú sústavu, v ktorej sú ustálené a trvajú mnohé zo zložiek života starogréckeho národa. Pojem antiky je podľa neho do značnej miery umelý a už viackrát bol vytvorený, a to zakaždým rovnako; rôzne doby, či dokonca rôzni ľudia, majú antiku rozličnú, antiku svoju. Antikou rozumel Novotný teda nedeliteľnú jednotu gréckej a rímskej kultúry.
Podľa českého historika D. Třeštíka – tak ako existuje v našom povedomí – je antika vlastne obrazom zloženým z prvkov vybraných z klasického Grécka (a tu ešte predovšetkým z Atén) a z ich napodobenín z Ríme 1. storočia. Antické však nie je totožné nielen so starovekým, ale ani s klasickým.

Charakteristika

V princípe možno rozlíšiť dve základné skupiny štátov.
HC Škoda Plzeň

História

Klub vznikol v roku 1929 ako hokejový odbor Sportovního klubu Viktoria. Najskôr hrával na tenisových dvorcoch na Lúčnej ulici neskôr na cvičisku DTJ Plzeň IV-Roudná. Do najvyššej súťaže sa klub prebojoval prvýkrát v sezóne 1950/51. Trikrát z najvyššej súťaže vypadol v rokoch 1966, 1971 a 1978. V poslednom prípade to bolo až po dodatočnom zápase v Brne, ktorý trval 3 hodiny a 44 minút a rozhodol sa až po trestných strieľaniach.V roku 1979 sa opäť prebojovali do najvyššej súťaže po víťazstve nad Spartakom Dubnica v baráži 3:1 .. V sezóne 2012/13 sa klubu podarilo získať majstrovský titul v českej Tipsport extralige po 62. rokoch od vstupu do najvyššej súťaže. Dovtedajšie úspechy dosiahlo družstvo troma druhými miestami v sezónach 1958, 1959 a 1992.
Besnický tunel

História

Rozhodnutie o budovaní spojenia Horehronia so Spišom prebehli v rokoch 1919 a 1920, no prepojenie Červenej Skaly a Margecian sa začalo budovať až 31. mája 1931. Na stavbu sa presunula technika i pracovníci z trate Handlová – Horná Štubňa, kde dokončili prepojenie pohorím Žiar. Výstavba trate v úzkom údolí bola náročná a vyžiadala si vybudovanie množstva zárezov, násypov i veľkých mostov.
Náročný terén medzi Telgártom a lokalitou Pusté Pole prekonáva trať trojicou tunelov. Besnický tunel, prechádzajúci popod sedlo Besník, má dĺžku 848,5 m a práve v ňom sa s nadmorskou výškou 955,5 m n. m. nachádza najvyšší bod tratí s bežným rozchodom. Telgártsky portál sa nachádza asi 3 km severovýchodne od Telgártu a tunel vedie takmer celý v priamke, len 138 m z východnej strany vytvára oblúk s polomerom 1 000 m. Tunel bol budovaný modifikovanou rakúskou tunelovacou metódou a spolu s úsekom Telgárt – Dobšinská ľadová jaskyňa bol 28. septembra 1934 odovzdaný do užívania. Celkové náklady na výstavbu dosiahli 15,8 milióna korún.
Ethelweard

Ethelweard (tiež Ælfweard) (* 904 – † 2. august 924, Oxford) bol druhý známy syn Eduarda I. Staršieho.
Na trón nastúpil ako "kráľ Wessexu", zatiaľ čo jeho starší nevlastný brat Athelstan zdedil Merciu, jedno zo siedmich anglosaských kráľovstiev. Ethelweard, ktorý pravdepodobne nebol nikdy korunovaný, zomrel čoskoro po svojom otcovi v Oxforde.
Ethelweard bol možno nasledovaný vo Wessexe svojím mladším bratom Edwinom, pretože Athelstan nebol korunovaný za kráľa Wessexu až do 4. septembra 925.
Hospodársky liberalizmus

Hospodársky liberalizmus (iné názvy: ekonomický liberalizmus, liberálna ekonomická teória, trhový liberalizmus) je skupina ekonomických teórií a ideí, ktoré presadzujú slobodu disponovať svojou pracovnou silou (na rozdiel od otroctva) a plodmi svojej práce (t.j. požaduje sa súkromné vlastníctvo), slobodu obchodovať, uzatvárať zmluvy, podnikať atď.. Z tejto definície vyplýva, že hospodársky liberalizmus nevyhnutne musí presadzovať trhové hospodárstvo, ale definícia a-priori nevylučuje intervenciu štátu (ak má trh problémy a dotknuté osoby s intervenciou súhlasia), ani iné organizačné formy podnikania (družstvá, asociácie a pod.). Hospodársky liberalizmus nie je zhodný s politickým liberalizmom. 
Dôraz na súkromné vlastníctvo a slobodné zmluvné vzťahy teda tvorí základ hospodárskeho liberalizmu. Liberálne ekonomické teórie ďalej tvrdia, že jednotlivci v ekonomickom prostredí konajú najmä vo vlastnom záujme, a umožniť im to bez akýchkoľvek obmedzení vedie k najlepšiemu výsledku (samozrejme, za predpokladu existencie súdnej a slabej štátnej moci).
Hospodársky liberalizmus vznikol v 17. storočí ako súhrn názorov odporcov štátnych zásahov vyplývajúcich z vtedy prevládajúceho merkantilizmu; hospodársky liberalizmus je okrem toho typický pre fyziokratov a vzorne ho prezentuje Adam Smith. Typické školy, ktoré spadajú pod hospodársky liberalizmus od 19. storočia sú klasická ekonómia (presnejšie: len jej hlavná časť), neoklasická ekonómia a rakúska škola. Liberálne ekonomické teórie sa čiastočne vytratili od 30. rokov do 60. rokov dvadsiateho storočia. V tomto období boli nahradené keynesovskými ekonomickými teóriami, ktoré často požadujú takzvanú zmiešanú ekonomiku s výraznými štátnymi zásahmi. V 70. rokoch 20. storočia nastal návrat prevahy ekonomického liberalizmu (neoklasickej ekonómie a rakúskej školy), napríklad monetarizmu. Na začiatku 21. storočia zas nastal odklon od ekonomického liberalizmu.
Hensies

Obyvateľstvo

Obec má približne 6 817 obyvateľov (2010).
Savigny-sur-Grosne

Poloha

Obec má rozlohu 6,52 km². Najvyšší bod je položený 335 m n. m. a najnižší bod 194 m n. m.

Obyvateľstvo

Počet obyvateľov obce je 173 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Jean-de-Marsacq

Poloha

Obec má rozlohu 26,4 km². Najvyšší bod je položený 91 m n. m. a najnižší bod 2 m n. m.

Obyvateľstvo

Počet obyvateľov obce je 1 311 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Karol Štúr

Životopis

Narodil sa ako najstarší syn učiteľa, pričom mal ešte troch mladších bratov a sestru. Vyrastal v Uhrovci, vzdelanie získaval na gymnáziu v Rábe, v Šoproni a na bratislavskom evanjelickom lýceu, ktoré ukončil v roku 1833. Tu aj v roku 1829 založil Spoločnosť česko-slovanskú (spolu so Samom Chalupkom, Danielom Lichardom a ďalšími) a v školskom roku 1832 – 1833 bol jej podpredsedom a knihovníkom. Vo vzdelávaní pokračoval štúdiom teológie a pracoval ako vychovávateľ v Záriečí. V rokoch 1835 – 1836 študoval v Berlíne, potom bol istý čas u rodičov v Uhrovci a od roku 1838 pôsobil ako kaplán vo Vrbovom. 
V roku 1839 sa stal profesorom a rektorom na evanjelickom gymnáziu v Modre, kde v roku 1843 prijal aj niekoľko študentov, ktorí odišli z bratislavského lýcea na protest proti zbaveniu jeho brata Ľudovíta profesúry. Od roku 1846 bol slovenským farárom v Modre a svoje profesorské miesto zveril Jánovi Kalinčiakovi. Priamo sa nezúčastnil na revolučnom hnutí v rokoch 1848 – 1849, no často bol perzekvovaný, a to aj pre činnosť brata Ľudovíta. Spolu boli proti maďarizácii podporovanej grófom Zayom. Zomrel ako 40-ročný,  ostala po ňom vdova a sedem detí, o ktoré sa staral ďalej jeho brat Ľudovít.

Tvorba

Básne začal skladať ako študent, pričom vychádzal zo svojej záľuby v antických vzoroch. Svoje básne písal po česky. Medzi jeho diela patrí i časomerný žalospev na smrť profesora S. Zsigmondyho, žalospev na pamiatku smrti Karla Hynka Máchu, ale taktiež viacero prozaických útvarov s ľudovýchovným zameraním. Svoje diela publikoval v almanachu Plody a vo viacerých časopisoch. Svetobôľne nálady prekonával vo svojich dielach povzbudzovaním k činorodej práci, ale tiež čoraz jasnejšími slovanskými perspektívami. Okrem vlastnej tvorby sa tiež venoval prekladom z gréčtiny, kde prekladal najmä Platóna a Aristofana.
Saint-Just-Sauvage

Poloha

Obec má rozlohu 17,74 km². Najvyšší bod je položený 80 m n. m. a najnižší bod 69 m n. m.

Obyvateľstvo

Počet obyvateľov obce je 1 513 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Jurkovičova vila (Žabovřesky)

Jurkovičova vila je vlastné rodinné sídlo Dušana Jurkoviča v Brne-Žabovřeskoch na Ulici Jana Nečase. Autorom je sám Dušan Jurkovič. Stavba bola realizovaná v roku 1906. Patrí medzi najvýznamnejšie pamiatky secesnej architektúry v Brne.

Lokalita

Pokojné miesto sa nachádzalo v prírodnom prostredí predmestia v blízkosti lesa, susediace s cisárskou strelnicou blízko rieky Svratka. Dušan Jurkovič zakúpil dlhú parcelu, na začiatku si postavil dom, zvyšok rozpredal. Jeden z pozemkov predal rodine Kuncovej, pre ktorú taktiež vytvoril návrh domu.

Koncepcia riešenia

Koncepcia riešenia vily spočíva v duchu anglických vzorov. Dispozícia domu sa odvíja od centrálnej schodiskovej haly . Išlo o centrum, ktorého hlavnou úlohou bolo spájať prízemnú spoločenskú časť so súkromnou v hornom poschodí. Takýmto riešením sa uvoľnila niekdajšia prísna blokovosť základného schematického a elementárneho pôdorysu s prechodnými miestnosťami. Jej dispozično – funkčný kontext nemal so slovanskou tradíciou nič spoločné. Jurkovič si riešenie podľa svojej potreby dispozične upravil a spoločenskú časť rozviedol až na prvé poschodie, kde mal svoj ateliér. Dominancia haly je mierne potlačená v porovnaní s vilou v Rezku, do niektorých izieb sa vchádza z pripojenej chodbičky.Súkromné priestory zostali na prízemí a boli oddelené chodbou.

Dispozičné riešenie

Členitá hmota vily s arkiermi a voľnou nepravidelnou zostavou strešných štítov vyrastá nad pôdorysom približne štvorcového tvaru. Vonkajší tvar sa prelamuje a z neho vystupujú jednotlivé vnútorné objemy, ktoré chcú tak dať najavo svoju funkcionálnu samostatnosť, svojbytnosť.Členené strechy, vrstvené na východoslovanský spôsob akoby pravoslávnych kostolov, sa tu vo vzácnej zhode stretávajú s rozčleneným britským pôdorysom.
Smilstvo

Pod pojmom smilstvo (lat. luxuria, grec. „πορνεία [por·nei′a]) sa rozumie pohlavný styk medzi dvoma súhlasiacimi jedincami stojacimi mimo vzájomného manželstva. Podľa SSJ z roku 1964 je smilstvo nezriadené pohlavné obcovanie s druhým pohlavím. Krátky slovník slovenského jazyka definuje smilstvo ako pohlavnú neviazanosť.
Pojem násilné smilstvo, ktorý doteraz pretrváva v niektorých zákonníkoch a medzinárodných dohodách, je skoršie používaný termín pre znásilnenie, jeho význam však nie je totožný, lebo na rozdiel od moderného termínu sa nevzťahuje na znásilnenie manželky.
Cnosťou stojacou proti smilstvu je cudnosť (lat. castitas).

Náboženstvo a smilstvo

Kresťanstvo, islam a judaizmus ho považujú za hriech a neresť, je uvedené v desatore Božích prikázaní.

Kresťanstvo

Okrem samotného desatora sa v kresťanstve smilstvo objavuje vo výpočte siedmich hlavných hriechov. Tu však má tento hriech trochu iný význam, odpovedajúci skôr neovládateľnej žiadostivosti a zvrhlosti. Pôvodne označovalo akúkoľvek premrštenú túžbu po sexuálnom uspokojení, v súčasnosti je ale vnímaný len ako úmyselné vyvolávanie tejto túžby či jej realizáciu. Dante Alighieri popísal žiadostivosť ako „prílišnú lásku k iným“.
Pasecký potok (prítok Hraničného Kriváňa)

Prameň

Pramení v Podbeskydskej vrchovine na JJV svahu Žiaru (769 m n. m.) v nadmorskej výške približne 710 m n. m., na katastrálnom území obce Zubrohlava.

Opis toku

Od prameňa tečie najprv smerom na východojuhovýchod, zľava priberá krátky prítok z juhovýchodného svahu Žiaru a stáča sa viac na juhovýchod. Do Hraničného Kriváňa sa vlieva na katastrálnom území obce Zubrohlava, priamo na štátnej hranici s Poľskom, v nadmorskej výške cca 625 m n. m.
Double Eagle 1933

História

Každoročná emisia zlatej mince „Double Eagle” sa v Spojených štátoch razila v rokoch 1907-1933. Prezident Franklin D. Roosevelt v snahe zmierniť hospodársku krízu v roku 1933 oznámil, že zlaté mince prestavajú byť oficiálnym platidlom USA. Dvadsaťdolárových zlatých mincí bolo pôvodne v roku 1933 vyrazených takmer pól milióna, ale dnes sa vie o existencii len 13 exemplárov. Všetky ostatné boli roztavené v rámci stratégie odklonu Spojených štátov od zlatej meny a stabilizácie americkej ekonomiky.
V súkromných rukách je legálne iba jedna minca, všetkých ostávajúcich 12 exemplárov zostáva vo vlastníctve vlády USA.
Byronosaurus

Opis

Približne 1,5 m dlhý Byronosaurus bol ľahko stavaný dravec so štíhlymi čeľusťami. Mal pretiahnutú lebku so zubami, ktorým chýbalo vrúbkovanie, pomerne veľké oči, veľký mozog a dlhé nohy s otáčavým pazúrom (ktorý však bol menší než otáčavý pazúr dromeosaurov). Telo mal, podobne ako iné vyspelé Maniraptora, pravdepodobne pokryté perím.

Spôsob života

S veľkými očami predstavoval Byronosaurus lovca prispôsobeného na lov počas šera alebo noci. Keďže sa, na rozdiel od dromeosaurov, nezachovali žiadne náznaky skupinového lovu zástupcov Troodontidae, Byronosaurus zrejme lovil osamote. Keďže mal len pomerne malý otáčavý pazúr na každej nohe, nebol schopný skoliť veľkú korisť. Predpokladá sa, že potravou mu boli najmä malé živočíchy, menovite vtedajšie cicavce, aktívne zvyčajne len počas noci.
Panon

Poloha

Obec má rozlohu 2,37 km². Najvyšší bod je položený 147 m n. m. a najnižší bod 112 m n. m.

Obyvateľstvo

Počet obyvateľov obce je 36 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Kúpalisko Eva

Kúpalisko Eva je funkcionalistické kúpalisko v Piešťanoch.
Spolu so Zelenou žabou v Trenčianskych Tepliciach a kúpaliskom v Rajeckých Tepliciach je vynikajúcim predstaviteľom dobovej architektúry tohto funkčného druhu, napriek tomu, že výtvarný názor autorov bol bližší klasickým vzorom a tradícií, o čom svedčia aj ich ostatné stavby realizované v Piešťanoch.

Poloha a dejiny

Termálne kúpalisko leží na ostrove – Kúpeľný ostrov - s teplými liečivými prameňmi a bolo vybudované v rokoch 1933–1934, čo bolo poslednou stavebnou činnosťou Winterovcov na Kúpeľnom ostrove. Symetrická kompozícia zúžila voľbu vyhovujúcich riešení a negatívne ovplyvnila aj možnosť rozvinúť kvalitatívne nový, účelne členený architektonický celok.

Možnosti rekreácie

Kúpalisko pozostáva z 25–metrového krytého bazéna,ktorý je v súčasnosti (2019) pre zlú statiku strechy mimo prevádzky, z otvoreného 50–metrového bazéna so skokanským mostíkom, ktorý je pre zlý technický stav uzavretý, z detského otvoreného bazéna, z priestorov príslušenstva a z plôch vyhradených na slnenie. V areáli sú aj dva antukové tenisové dvorce, ihrisko na plážový volejbal a streetball. Autormi boli bratislavskí architekti Franz Wimmer a Endre Szőnyi, zatiaľ čo Václava Kolátora, bývalého pretekárskeho plavca a autora článkov o bazénoch, získal na spoluprácu Wimmer, ktorý bol súčasne profesorom na nemeckej technike v Prahe. V 21.storočí bol v areáli dostavaný nový detský bazén a šmykľavka.

Ako plynul čas

V čase vzniku projektu už prevládalo funkcionalistické chápanie tvorby, takže architektúra je strohá. Určujúca je skladba nezdobených pravouhlých hranolov. Svojbytným dielom je oblúkový skokanský mostík. Kúpalisko bolo viackrát rekonštruované, úpravy sa dotýkali predovšetkým technológie, avšak v poslednej štvrtine 20. storočia pristavili nový vstupný objekt. Časom došlo aj k obmedzeniu prítoku termálnej vody a k potlačeniu výlučnej funkcie termálneho kúpaliska na prospech zvyčajného štandardu. Kúpalisko Eva je domovom piešťanských plavcov a vodných pólistov, pôsobia tu dva plavecké kluby a jeden vodnopólový, pričom práve ten v súčasnosti kúpalisko vo vlastníctve piešťanských kúpeľov ako nájomca prevádzkuje. Eva bola odrazovým mostíkom pre viacerých vrcholových športovcov. Vyrástla tu, okrem iných výborných plavcov, dvojnásobná olympijská medailistka Martina Moravcová.
Škrob

Škrob (amylum) je makromolekulárna látka syntetizovaná rastlinami. Je to biely prášok bez chuti a vône, nerozpustný v studenej vode. Ide o konečný produkt fotosyntézy rastlín.

Chemické vlastnosti

Škrob je nejednotný polysacharid so vzorcom (C₆H₁₀O₅)ₙ , jeho základnou zložkou je glukóza, ktorá vytvára  dva rôzne oddeliteľné polysacharidy: amylózu a amylopektín. Amylóza tvorí 20% škrobu a vytvára lineárny reťazec D-glukozónových jednotiek. Je nerozpustná v studenej vode a pri reakcii s jódom sa zafarbí na modro. Amylopektín tvorí 80% škrobu, spôsobuje vetvenie a je to najväčšia makromolekula v prírode. Pri styku s jódom sa zafarbí na červenohnedo, až fialovo. Na rozdiel od amylózy, amylopektín je rozpustný v studenej vode. Škrob nie je alkoholicky kvasiteľný, tento dej spôsobia až enzýmy (v tráviacej sústave živočíchov a človeka), ktoré odbúravajú skvasiteľné sacharidy. Zahrievaním škrobu sa tvorí škrobový maz, ktorého hydrolýzou vzniká škrobový sirup, škrobový cukor a glukóza. Pražením škrobu sa tvorí dextrín. Dôkaz škrobu v neznámej látke sa uskutočňuje pomocou roztoku jódu. Prítomnosť škrobu je indikovaná modrofialovým sfarbením.
Robert Kimbrough

Mladosť, letec

Robert Kimbrough sa narodil v Killeen v Texase, strednú školu v Atlante v Georgii dokončil roku 1985. Roku 1989 absolvoval Vojenskú akadémiu (angl. US Military Academy) vo West Pointe s titulom bakalára v odbore leteckého a kozmického strojárstva, v rokoch 1989-1990 študoval v leteckej škole armády (angl. US Army Aviation School). Potom slúžil v armádnom letectve, kde lietal na vrtuľníkoch AH-64 Apache. Zúčastnil sa vojny v Zálive. Roku 1998 získal magisterský titul v odbore operačný výskum na Georgia Institute of Technology a pracoval ako asistent profesora na akadémii vo West Pointe. Roku 2000 prešiel do Johnsonovho vesmírneho strediska NASA, tu sa podieľal na výcviku posádok raketoplánov.

Astronaut

Úspešne prešiel 19. náborom astronautov NASA a 6. mája 2004 bol zaradený medzi amerických astronautov. Absolvoval základný výcvik a 10. februára 2006 získal kvalifikáciu "letového špecialistu" raketoplánu.
V septembri 2007 bol zaradený do posádky letu STS-126. Do vesmíru odštartoval 15. novembra 2008 na palube raketoplánu Endeavour. Cieľom misie bola doprava zásob a vybavenia na Medzinárodnú vesmírnu stanicu (ISS). Let trval 15 dní, 20 hodín a 29 minút.
Robert Kimbrough je ženatý, má tri deti.
Jaskyňa v Čertovej skale

Jaskyňa v Čertovej skale (Ľubochnianska jaskyňa) je jaskyňa vo Veľkej Fatre. Nachádza sa v Ľubochnianskej doline. Jaskyňa je inaktívna fluviokrasovo-rútivá. Je najväčšou jaskyňou Ľubochnianskej doliny. Okrem nej sa tu nachádza ešte 11 menších jaskýň. Druhou najväčšou jaskyňou je Previs v čertovej skale z dĺžkou 11 m.

Charakteristika

Celková dĺžka jaskyne je 28 m. Nachádza sa v nadmorskej výške 610 m n. m. a obsahuje krasovú výzdobu.

Vznik

Jaskyňa je stará niekoľko tisíc rokov, vznikla podmývaním materskej horniny riekou. Ďalším zvetrávaním sa vytvorili rútivé praskliny.
Stará radnica (Pezinok)

Rekonštrukcia

V máji 2001 sa začalo s kompletnou rekonštrukciou budovy. Zrekonštruovaná budova bola daná do užívania 4. decembra 2002.

Súčasný stav

V súčasnosti v budove sídlia rôzne reštaurácie, bary, vináreň a turistické informačné centrum. Sídli tu tiež Mestské múzeum v Pezinku, rovnomenná reštaurácia s kaviarňou a barom a od roku 2019 je bývalá sobášna miestnosť budovy využívaná pre potreby mestského úradu a primátora mesta Pezinok na účely menších rokovaní.
Bernay-Vilbert

Poloha

Obec má rozlohu 16,92 km². Najvyšší bod je položený 114 m n. m. a najnižší bod 77 m n. m.

Obyvateľstvo

Počet obyvateľov obce je 831 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Al-Imárát burdž al-makátib

Al-Imárát burdž al-makátib (arabs. الإمارات برج المكاتب, angl. Emirates Office Tower alebo Emirates Tower One) je 54-poschodový mrakodrap v meste Dubaj v Spojených arabských emirátoch, súčasť komplexu Abrádž al-Imárát.
Má celkovú výšku 354,6 metrov a výška po strechu je 311 metrov. Je to 19. najvyššia budova na svete (marec 2011). Dokončená bola v roku 1999.